
Ministru kabineta rīkojums Nr. 436
Rīgā 2022. gada 16. jūnijā (prot. Nr. 32 51. §)
Par valsts galvojuma izsniegšanu un uz valsts budžetu attiecināmo valsts vārdā sniegto galvojumu parāda saistību apmēra palielināšanu
· 1. Saskaņā ar Ukrainas civiliedzīvotāju atbalsta likuma 8.² pantu atbalstīt Galvojuma līguma par projektu "Publiskie izdevumi administratīvās kapacitātes stabilitātei Ukrainā" (turpmāk – Galvojuma līgums) noslēgšanu ar Starptautisko Rekonstrukcijas un attīstības banku.
· 2. Atļaut palielināt uz valsts budžetu attiecināmo Latvijas Republikas vārdā sniegto galvojumu parāda saistību apmēru par 13 783 951 euro, kas ietver aizdevuma pamatsummu 10 000 000 euro un plānotos aizdevuma procentu maksājumus 3 783 951 euro apmērā, lai Latvijas Republikas vārdā sniegtu galvojumu Starptautiskās Rekonstrukcijas un attīstības bankas aizdevumam Ukrainai.
· 3. Noteikt, ka Latvijas Republikas faktiskais valsts galvojuma saistību apmērs var būt lielāks par šā rīkojuma 2. punktā minēto apmēru, ja, balstoties uz EURIBOR nākotnes likmi, pieaug aizdevumam piemērojamā mainīgā procentu likme.
· 4. Finanšu ministram informēt Saeimas Budžeta un finanšu (nodokļu) komisiju par uz valsts budžetu attiecināmo Latvijas Republikas vārdā sniegto galvojumu parāda saistību apmēra palielināšanu atbilstoši šā rīkojuma 1. un 2. punktam un, ja Saeimas Budžeta un finanšu (nodokļu) komisija piecu darbdienu laikā no attiecīgās informācijas saņemšanas ir to izskatījusi un nav iebildusi, palielināt uz valsts budžetu attiecināmo Latvijas Republikas vārdā sniegto galvojumu parāda saistību apmēru.
· 5. Finanšu ministram pēc Saeimas Budžeta un finanšu (nodokļu) komisijas saskaņojuma saņemšanas Latvijas Republikas vārdā parakstīt Galvojuma līgumu.
· 6. Tieslietu ministram pēc Galvojuma līguma un Finanšu ministrijas pieprasījuma saņemšanas sagatavot Galvojuma līguma 4.02. iedaļā minēto juridisko atzinumu (Legal Opinion) un iesniegt to Finanšu ministrijā.
· 7. Šā rīkojuma 1. punktā minētajam galvojumam nepiemēro nodrošinājumu, apkalpošanas maksu un riska procentu likmi.
· 8. Finanšu ministram informēt Ministru kabinetu par Latvijas Republikas pienākumu izpildīt galvojuma saistības.

